钦定古今图书集成/明伦汇编/官常典/第731卷 > 赤盏尉忻〈子董七〉
## 钦定古今图书集成/明伦汇编/官常典/第731卷 > 赤盏尉忻〈子董七〉

按《金史》本传，“尉忻，字大用，上京人。当袭其父谋克，不
愿就中。明昌五年，策论进士第，后选为尚书省令史、
吏部主事。监察御史言诸王驸马至京师和买诸物，
失朝廷体，有诏禁止。迁镇南军节度副使、息州刺史。
耕鞠场种禾，两禾合穗，进于朝，特诏褒谕，改丹州，迁
郑州防御使，权许州统军使。丞相高汝砺尝荐其才”
可任宰相。元光二年正月，召为户部侍郎，未几，权参
知政事。二月，为户部尚书，权职如故。三月，拜参知政
事，兼修国史。诏谕近臣曰：“尉忻资禀纯质，事可倚任，
且其性孝，朕今相之，国家必有望，汝辈当效之也。”正
大元年五月，拜尚书右丞。哀宗欲修宫室，尉忻极谏，
至以卧薪尝胆为言，上悚然从之。同判睦亲府。内族
撒合辇，交结中外，久在禁近。哀宗为太子，有定策功，
由是颇惑其言，复倚信日深，台谏每以为言。太后尝
戒敕曰：“上之骑鞠举乐，皆汝教之，再犯必杖汝。”哀宗
终不能去。尉忻谏曰：“撒合辇奸谀之最，日在天子左
右，非社稷福。”上悔悟，出为中京留守，朝论快之。五年，
致仕，居汴中。崔立之变明日，召家人付以后事，望睢
阳恸哭，以弓弦自缢而死，时年六十三。一子名《董七》，
没于兵间。